
8 de maig de 2025

NOTA DE PREMSA

El CAC participa en la III Jornada Canal de Reporters per promoure l’educació mediàtica entre l’alumnat de primària i secundària

· La consellera del CAC responsable de l’àmbit d’educació, Laura  Pinyol, celebra l’abast del projecte, que reuneix 850 alumnes i implica sis universitats

· El Consell impulsa l’alfabetització mediàtica mitjançant el programa eduCAC, que proposa l’ús crític dels mitjans i els bons hàbits de consum 
Personal del programa eduCAC, del Consell de l’Audiovisual de Catalunya (CAC), participarà demà divendres, 9 de maig, en la III Jornada Canal de Reporters, un conjunt de tallers en els quals pren part l’alumnat de primària i de secundària, amb l’objectiu d’impulsar l’educació mediàtica i el pensament crític. 
En la iniciativa, que lidera el Departament d’Educació, hi participaran al voltant de 850 alumnes. L’activitat es realitzarà en els sis centres següents: Universitat de Girona (UdG), Universitat de Lleida (UdL), TecnoCampus de Mataró, Universitat de Vic-Universitat Central de Catalunya (UVic-UCC), Universitat Autònoma de Barcelona (UAB) i Universitat Rovira i Virgili (URV). En l’organització hi participen el CAC, el Col·legi de Periodistes de Catalunya, l’associació Verificat i l’Agència de Ciberseguretat de Catalunya. 
La vicepresidenta del CAC i responsable de l’àmbit d’educació, Laura Pinyol, celebra que diferents entitats i institucions del país col·laborin amb els centres educatius en la formació mediàtica i informacional. “Es tracta de posar totes les oportunitats de l’entorn digital al servei del creixement humà, emocional i intel·lectual dels infants i adolescents”, ha dit Pinyol, que ha afegit que “l’educació mediàtica és essencial, perquè ens ensenya a activar el pensament crític en l’entorn audiovisual i digital en què vivim, ja que l’escola és un vector que no en pot restar al marge”.


L’equip tècnic del programa eduCAC del Consell intervindrà en tots els tallers que es faran a cadascuna de les sis universitats. 
[bookmark: _GoBack]El programa eduCAC té la voluntat de proporcionar, fonamentalment a les escoles, però també a les famílies, recursos educatius per fer un ús crític i responsable dels mitjans de comunicació. Els objectius principals són potenciar el coneixement del llenguatge audiovisual i impulsar bons hàbits en el consum audiovisual dels infants i joves, mitjançant eines i activitats per a la comunitat educativa. Així mateix, es pretén fomentar els coneixements i les habilitats de comprensió que permeten a les persones utilitzar amb eficàcia i seguretat els mitjans.

